《题陆宽瘦竹卷》
明代·李东阳

江南陆郎瘦于竹，种竹城东玉河曲。
未论千尺势能长，刚道两竿轩也足。
耻随桃李斗芳腴，只共松杉伴幽独。
茅茨可奈霜雪冷，韦布不受风尘辱。
平生幽赏底须多，爱此清风不盈掬。
绝胜长安酒肉徒，醺花褷月空迷复。
近从画竹得篆法，坐对凉阴刻寒玉。
终教笔硬可通神，且赏骨多能胜肉。
江左诗翁太瘦生，墨竹篆书皆绝俗。
莫言汝瘦不如渠，好为名家继清躅。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。